Novak Đoković
Novak Đoković (kyrill. Новак Ђоковић, yleinen kansainvälinen kirjoitusasu "Novak Djokovic") (s. 22. toukokuuta 1987 Belgrad, Jugoslavia) on serbialainen ammattilaistennispelaaja, joka on voittanut urallaan 15 Grand Slam -turnausta. Yhteensä hän on voittanut urallaan 73 ATP-turnausta kaksinpelissä ja yhden nelinpelissä. Pekingin kesäolympialaisissa 2008 hän saavutti kaksinpelistä pronssia. ATP-finaaliturnauksen Đoković on puolestaan voittanut jo viisi kertaa.
Novak Đoković
Oikeakätisen Novak Đokovićin lyönnit erityisesti kämmenpuolelta ovat voimakkaita, syviä ja kierteisiä. Syöttö kuuluu hänen vahvuuksiinsa. Hänet tunnetaan myös vahvasta kahden käden rystylyönnistään, syötönpalautuksestaan ja liikkeestään kentällä. Hänen tehokkain lyöntinsä on rystylyönti suoraan linjaa pitkin. Đokovićia pidetään yhtenä maailman parhaista syötön palauttajista.